Diari Oficial de la Generalitat Valenciana


Sumari del DOGV 5365, del 11-10-2006 (2006/11690)

DECRET 150/2006, de 6 d'octubre, del Consell, pel qual es crea l'Observatori de Preus dels Productes Agroalimentaris de la Comunitat Valenciana.
------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2006/10/06/150**

### Versions

 14/12/2011 - Actualitat  Text inicial: 13/10/2006 - 13/12/2011 

### Dades del document

Número de DOGV
:   5365

Data del DOGV
:   11-10-2006

Secció del DOGV
:   I. DISPOSICIONS GENERALS

Número del document
:   2006/11341


Data del document
:   06-10-2006

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * Conselleria Agricultura, Pesca i Alimentació
    * Observatori de Preus dels Productes Agroalimentaris de la Comunitat Valenciana
    * legislació
    * preu agrari
    * reglament intern

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 14.12.2011**

**DECRET 150/2006, de 6 d'octubre, del Consell, pel qual es crea l'Observatori de Preus dels Productes Agroalimentaris de la Comunitat Valenciana.**

**[(DOCV núm. 5365 de 11.10.2006)](http://www.docv.gva.es/datos/2006/10/11/pdf/2006_11596.pdf) Ref. 5252/2006**

En alguns dels plans estratègics sectorials del Pla Millorar es preveu la creació d'un observatori de preus dels productes agroalimentaris de la Comunitat Valenciana, on es concentre la informació disponible sobre estos atenent-los tant en l'origen com en les diferents etapes de la comercialització fins a arribar al consumidor final. Es pretén amb aixó dotar el nostre sector agroalimentari d'un valuós instrument de suport per a la presa de decisions en la comercialització dels productes.

La Comunitat Valenciana s'ha caracteritzat, tradicionalment, per oferir productes agroalimentaris d'alta qualitat, dirigits en gran part a l'exportació.

Per aixó, els nostres productes són molt sensibles a les variacions de l'entorn socioeconómic en què es desplega el seu comerç. Entre estes, podem esmentar la competència creixent no sols dels productes procedents d'altres regions espanyoles i europees sinó també de països tercers, principalment de la conca mediterrània i de l'hemisferi sud, que cada vegada aconseguixen un nivell més gran de penetració als nostres mercats tradicionals, en el context d'un comerç globalitzat. D'altra banda, la concentració de la distribució de productes agroalimentaris a Europa, enfrontada a una oferta dispersa i desorganitzada, afavorix que s'imposen baixos preus en origen. Finalment, els canvis en els hàbits dels consumidors, amb una major apetència per productes transformats de consum directe, afecten negativament alguns dels nostres productes agraris fonamentals, com ara les fruites.

Tot aixó influïx considerablement en els preus d'origen dels productes agraris i pesquers, amb la consegüent repercussió en l'estabilitat de les rendes d'agricultors, ramaders i pescadors.

És necessari, per tant, aprofundir en l'estudi de l'estructura de preus en els distints escalons, des de l'origen a la destinació, com també en el coneixement de les seues pautes de variació.

L'estudi dels preus pren una importància especial en els productes frescs, de naturalesa estacional, en els quals les oscil·lacions cícliques han provocat distorsions en les relacions oferta-demanda i desequilibris entre les cotitzacions d'origen i destinació, que perjudiquen tant productors com consumidors.

L'Observatori de Preus respon així a la necessitat d'aportar la màxima informació possible als components del sector agroalimentari valencià, perquè puguen establir, amb un màxim de racionalitat, els preus de compravenda dels seus productes, en un context de màxima transparència dels mercats. Tot aixó comporta efectuar anàlisis sobre els factors estructurals que determinaran la formació dels preus i prestar una atenció especial a l'establiment dels marges comercials dels distints agents económics que intervenen en el procés. Una altra actuació fonamental serà el seguiment de les circumstàncies conjunturals que puguen condicionar la situació i l'evolució dels mercats d'origen i destinació.

L'Observatori es constituïx no sols com un órgan de consulta necessari sinó també com un mitjà d'intercomunicació entre l'administració i els representants dels sectors implicats, per al disseny d'estratègies d'actuació en l'àmbit comercial que beneficien els productors i consumidors.

En la composició de l'Observatori es troben presents representants de la Generalitat juntament amb els dels productors, distribuïdors i consumidors d'aliments, a través de les organitzacions oficialment reconegudes, que es detallen en esta disposició.

Per a la millor realització de la seua comesa, l'Observatori podrà demanar l'assessorament d'experts, empreses i institucions públiques o privades, la contribució dels quals puga resultar valuosa per la seua experiència professional i coneixements en esta matèria. També comptarà amb l'assistència específica de la Fundació de la Comunitat Valenciana per a la Investigació Agroalimentària (AGROALIMED).

Per tot aixó, després de consultar les institucions i els sectors afectats, a proposta del conseller d'Agricultura, Pesca i Alimentació, i amb la deliberació prèvia del Consell, en la reunió del dia 6 d'octubre de 2006,

DECRETE

**Article 1. Objecte**

Es crea l'Observatori de Preus dels Productes Agroalimentaris de la Comunitat Valenciana, com a órgan col·legiat adscrit a la Conselleria d'Agricultura, Pesca i Alimentació, amb funcions d'informació, consulta, assessorament, proposta i estudi en matèria de preus dels aliments.

**Article 2. Funcions**

Són funcions de l'Observatori de Preus les següents:

1. Realitzar un seguiment sistemàtic de l'evolució dels preus dels principals productes agroalimentaris de la Comunitat Valenciana, tant en origen com en els mercats de destinació més representatius.

2. Analitzar els factors, tant estructurals com conjunturals, que, des de la producció fins al consumidor, passant per totes les etapes de la comercialització, contribuïxen a la formació dels preus dels productes agroalimentaris.  
 3. Realitzar estudis dels mercats alimentaris, elaborant informes predictius o explicatius, si és el cas, de les situacions de desequilibri o crisi, tant en origen com en destinació.

4. Afavorir el diàleg i la comunicació entre els representants del sector productiu, la distribució comercial i els consumidors, tant entre si com amb les administracions públiques, a fi de propiciar una major racionalitat i transparència en el procés de formació de preus, compatible amb el marc de l'economia de lliure mercat.

5. Elaborar propostes d'actuació de les administracions públiques competents, així com efectuar recomanacions als diversos agents económics que intervenen en el mercat alimentari, tendents, en els dos casos, a mantindre la necessària estabilitat i equilibri en els preus, dins d'un sistema de competència oberta, d'acord amb el dret comunitari.

6. Informar periódicament els membres de l'Observatori de Preus dels resultats de les seues actuacions, així com elaborar els informes específics sobre preus dels aliments que li demane l'administració autonómica o les entitats que constituïxen l'Observatori.

7. Realitzar un informe anual que recollirà les principals actuacions de l'Observatori durant l'any.

8. Establir un banc de dades sobre preus dels productes agroalimentaris.

**Article 3. Composició** ****[1]****

1. El Ple de l'Observatori de Preus dels Productes Agroalimentaris de la Comunitat Valenciana estarà integrat pels/les membres següents:

a) President/a: el/la titular de la conselleria amb competències en matèria d'agricultura, pesca, alimentació i aigua.

b) Vicepresident/a: el/la titular de la direcció general amb competències en matèria de preus agroalimentaris.

c) Vocals:

1r. Cinc vocals procedents de la Generalitat: quatre representants de la conselleria amb competències en matèria agricultura, pesca, alimentació i aigua, i un/a de la conselleria amb competències en matèria d'economia.

2n. Cinc vocals, un/a per cada una de les organitzacions agràries més representatives: d'Agricultors i Ramaders de Castelló (FEPAC), Jóvens Agricultors ASAJA d'Alacant, i Unió de Xicotets Agricultors i Ramaders.

Associació Valenciana d'Agricultors, Unió de Llauradors i Ramaders, Federació Provincial 3r. Tres vocals, un/a per cada una de les federacions provincials de confraries de pescadors.

4t. Un/a vocal procedent de la Federació Empresarial d'Agroalimentació de la Comunitat Valenciana (FEDACOVA).

5é. Tres vocals, un/a per cada una de les denominacions d'origen València, Utiel-Requena i Alacant.

6é. Un/a vocal procedent de la Federació de Cooperatives Agràries de la Comunitat Valenciana (FECOAV).

7é. Un/a vocal procedent del Comité de Gestió de Cítrics.

8é. Un/a vocal procedent de la Federació Valenciana d'Associacions Locals de Comerciants (FEVALCO).

9é. Un/a vocal procedent de Mercavalencia.

10é. Un/a vocal procedent de Mercalicante.

11é. Un/a vocal procedent de l'Associació de Supermercats de la Comunitat Valenciana (ASUCOVA).

12é. Un/a vocal procedent de l'Associació Valenciana de Consumidors i Usuaris (AVACU).

13é. Un/a vocal procedent de l'Associació d'Ames de Casa Tyrius.

14é. Un/a vocal procedent de la Fundació de la Comunitat Valenciana per a la Investigació Agroalimentària (AGROALIMED).

d) Secretari/a: el/la representant de la Fundació de la Comunitat Valenciana per a la Investigació Agroalimentària (AGROALIMED).

2. El/la vicepresident/a substituirà el/la president/a en els casos d'absència o malaltia.

**Article 4.** **Nomenament i mandat dels membres** ****[2]****

1. Correspon el/la president/a de l'Observatori el nomenament dels/les vocals, en els termes següents:

a) El/la vocal de la conselleria amb competència en matèria d'economia serà proposat pel/la titular del dit departament.

b) Els/les vocals de la conselleria amb competència en matèria d'agricultura, pesca, alimentació i aigua seran nomenats/des directament pel/la president/a.

c) Els/les restants vocals seran proposats/des per les respectives organitzacions de procedència.

2. Els/les vocals de l'Observatori als/les quals es referix l'apartat anterior seran nomenats/des per un període de quatre anys, i poden ser reelegits/des; així mateix, podran ser revocats/des en qualsevol moment pel/la president/a de l'Observatori, a instància de l'organització a què representen, donant compte al Ple.

**Article 5. Comissió Executiva**

Es crea una comissió executiva, adscrita a l'Observatori, composta pel vicepresident, huit representants, tres per part de l'administració i un per cada un dels subsectors que forma la cadena alimentària (producció agrària, pesca, transformació, comerç i consumidors), triats pel Ple entre els seus membres, i el secretari del Ple, que actuarà com a secretari de la comissió.

La Comissió Executiva exercirà les funcions que el Ple li assigne.

**Article 6. Funcionament, règim jurídic i finançament**

1. El Ple de l'Observatori de Preus dels Productes Agroalimentaris de la Comunitat Valenciana es reunirà amb caràcter ordinari una vegada al trimestre i, amb caràcter extraordinari, quan siga convocat pel president, a iniciativa própia o a sol·licitud, almenys, de la tercera part dels seus membres.

Competix al president convocar les sessions del Ple de l'Observatori, almenys, amb deu dies d'antelació, i fixar l'orde del dia.

El termini de convocatória podrà reduir-se, motivadament, fins a un mínim de quaranta-huit hores d'antelació.

2. El Ple de l'Observatori podrà constituir comissions o grups de treball per a l'estudi de temes concrets d'interés relacionats amb la finalitat de l'Observatori.

3. A les reunions del Ple i de les comissions o grups de treball que puguen constituir-se es podrà invitar aquelles persones que es consideren experts, per raó de la seua activitat o coneixements, a fi d'informar o assessorar sobre aspectes concrets de les matèries a tractar. Estes persones seran invitats pel president de l'Observatori.

4. L'Observatori podrà establir les seues própies normes de funcionament. En tot alló no previst en el present decret, o en les seues normes de funcionament, s'aplicarà les disposicions del capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

5. El secretari de l'Observatori certificarà el contingut de les actes i custodiarà la documentació.

6. La Fundació de la Comunitat Valenciana per a la Investigació Agroalimentària (AGROALIMED), amb l'acord previ del seu patronat, podrà finançar les investigacions i estudis sobre els preus que requerisca l'Observatori per a l'exercici de les seues funcions; així mateix, confeccionarà les bases de dades per a la informació als components del sector agroalimentari que participen en l'Observatori.

DISPOSICIONS FINALS

**Primera**

L'Observatori es constituirà dins del termini màxim de trenta dies comptadors des de l'entrada en vigor d'esta disposició.

**Segona**

S'autoritza la Conselleria d'Agricultura, Pesca i Alimentació perquè dicte les normes que requerisca el desplegament d'este decret.

**Tercera**

Este decret entrarà en vigor l'endemà de la publicació en el Diari Oficial de la Generalitat.

Valencia, 6 d'octubre de 2006

El President de la Generalitat,

FRANCISCO CAMPS ORTIZ

El Conseller d'Agricultura, Pesca i Alimentació,

JUAN GABRIEL COTINO FERRER

---

****[1]****  Redacció segons el **[Decret 193/2011, de 9 de desembre, del Consell](http://www.docv.gva.es/index.php?id=26&L=2&sig=012485/2011&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D193%26ANYO_DISPOSICION%3D2011)**, pel qual es modifica el Decret 150/2006, de 6 d'octubre, de creació de l'Observatori de Preus dels Productes Agroalimentaris de la Comunitat Valenciana (DOCV núm. 6669 de 13.12.2011) Ref. Base de dades 012485/2011

****[2]****  Ibídem


Còpia Permalink ELI